DECRET 51/2018, de 27 d'abril, del Consell, pel qual es modifica el Decret 87/2015, pel qual estableix el currículum i desplega l'ordenació general de l'educació secundària obligatòria i del batxillerat a la Comunitat Valenciana. [2018/4258] (DOGV núm. 8284 de 30.04.2018) Ref. Base de dades 004238/2018

ANÀLISI JURÍDICA

DATA D'ENTRADA EN VIGOR: 01.05.2018

Aquesta disposició afecta:

     MODIFICA
          - DECRET 87/2015, de 5 de juny, del Consell, pel qual establix el currículum i desplega l'ordenació general de l'Educació Secundària Obligatòria i del Batxillerat a la Comunitat Valenciana. [2015/5410]

ANÀLISI DOCUMENTAL

ORIGEN DE DISPOSICIÓ: Conselleria d'Educació, Investigació, Cultura i Esport
GRUP TEMÀTIC: Legislació
MATÈRIES: Educació
DESCRIPTORS
     Temàtics: 
ensenyament obligatori, ensenyament secundari, programa d'ensenyament, títol d'estudis
,
monografies

DECRET 51/2018, de 27 d'abril, del Consell, pel qual es modifica el Decret 87/2015, pel qual estableix el currículum i desplega l'ordenació general de l'educació secundària obligatòria i del batxillerat a la Comunitat Valenciana. [2018/4258]
PREÀMBUL

L’Estatut d’Autonomia de la Comunitat Valenciana, en l’article 53, estableix que és competència exclusiva de la Generalitat la regulació i administració de l’ensenyament en tota la seua extensió, nivells i graus, modalitats i especialitats, sense perjudici del que disposen l’article 27 de la Constitució Espanyola i les lleis orgàniques que d’acord amb l’apartat 1 de l’article 81 d’aquella el desenvolupen, de les facultats que atribueix a l’Estat el número 30 de l’apartat 1 de l’article 149 de la Constitució Espanyola, i de l’alta inspecció necessària per al seu compliment i garantia.
Així mateix, s’ha tingut en compte el Reial decret 1105/2014, de 26 de desembre, pel qual s’estableix el currículum bàsic de l’educació secundària obligatòria i del batxillerat.
Després de la publicació del Decret 87/2015, de 5 de juny, del Consell, pel qual s’estableix el currículum i es desenvolupa l’ordenació general de l’educació secundària obligatòria i del batxillerat a la Comunitat Valenciana; del Decret 136/2015, de 4 de setembre, del Consell, pel qual es modifiquen el Decret 108/2014, de 4 de juliol, del Consell, pel qual s’estableix el currículum i es desenvolupa l’ordenació general de l’educació primària a la Comunitat Valenciana, i el Decret 87/2015, de 5 de juny, del Consell, pel qual s’estableix el currículum i es desplega l’ordenació general de l’educació secundària obligatòria i del batxillerat a la Comunitat Valenciana; donada la necessitat de millorar la qualitat de l’ensenyament, així com de desenvolupar les diverses competències en l’alumnat; i tenint en compte les demandes i aportacions dels diferents sectors de la comunitat educativa, es considera necessari establir modificacions normatives.
Les modificacions realitzades comprenen, per una banda, la creació de noves matèries com ara els Tallers de Reforç i els Tallers d’Aprofundiment, per a donar resposta a l’alumnat amb necessitats educatives diferents; la matèria Projecte Interdisciplinari que introdueix el treball per projectes; i la matèria Educació Fisicoesportiva i Salut de segon curs de batxillerat, des de la qual es busca treballar continguts que augmenten l’autonomia personal i social.
D’altra banda, s’augmenten les sessions dedicades exclusivament a la pràctica oral en la matèria Primera Llengua Estrangera per tal de millorar la competència comunicativa oral de l’alumnat en aquesta llengua.
Per últim, amb la finalitat que l’alumnat tinga una formació ètica i filosòfica que ajude a desenvolupar la seua autonomia moral i la seua responsabilitat cívica i democràtica, s’inclou la matèria Història de la Filosofia com a matèria obligatòria a segon de batxillerat de les modalitats de Ciències i d’Humanitats i Ciències Socials.
Aquestes modificacions corresponen als principis de necessitat, eficàcia, proporcionalitat, seguretat jurídica, transparència i eficiència establerts en l’article 129.1 de la Llei 39/2015, d’1 d’octubre.
Aquesta disposició està inclosa en el Pla normatiu de l’Administració de la Generalitat per a 2018.
Per això, a l’empara de l’article 18.f, 28.c i 43 de la Llei 5/1983, de 30 de desembre, de la Generalitat, del Consell, d’acord amb l’informe de l’Advocacia General; d’acord amb el dictamen preceptiu del Consell Escolar de la Comunitat Valenciana; conforme el Consell Jurídic Consultiu de la Comunitat Valenciana; a proposta del conseller d’Educació, Investigació, Cultura i Esport i amb la deliberació prèvia del Consell, en la reunió del 27 d’abril de 2018

DECRETE

Article únic. Modificació normativa del Decret 87/2015, de 5 de juny, del Consell
1. Es modifiquen els articles 2.4, 3, 17, 18, 35, 36 i l’apartat 2 de la disposició final primera del Decret 87/2015, de 5 de juny, del Consell, pel qual s’estableix el currículum i es desenvolupa l’ordenació general de l’educació secundària obligatòria i de batxillerat a la Comunitat Valenciana, en els termes establerts en l’annex únic d’aquest decret.
2. Es modifiquen els annexos III, IV i V del Decret 87/2015, de 5 de juny, del Consell, pel qual s’estableix el currículum i es desenvolupa l’ordenació general de l’educació secundària obligatòria i de batxillerat a la Comunitat Valenciana, en els termes establerts en l’annex únic d’aquest decret.

DISPOSICIONS ADDICIONALS

Primera. Alumnat amb matèries no superades que han deixat de formar part del currículum establert en el Decret 87/2015, de 5 de juny, del Consell
1. En educació secundària obligatòria i batxillerat la promoció de curs sense haver superat totes les matèries cursades en les etapes corresponents es farà amb les condicions establertes en l’Ordre 38/2017, de 4 d’octubre, de la Conselleria d’Educació, Investigació, Cultura i Esport, per la qual es regula l’avaluació en educació secundària obligatòria, en batxillerat i en els ensenyaments de l’educació de les persones adultes a la Comunitat Valenciana.
2. L’alumnat que tinga la matèria Reforç Instrumental de 1r ESO no superada, la qual ha deixat de formar part de l’oferta educativa establerta en aquest decret per a l’educació secundària obligatòria, la substituirà per altra de la seua elecció d’entre les assignatures de lliure configuració autonòmica d’opció no cursada prèviament i corresponent al mateix curs d’acord amb la regulació establida en l’article 17 d’aquest decret.

No obstant això, excepcionalment, durant el curs 2018-2019, l’alumnat a qui se li aplique el que estableix aquesta disposició, podrà ser avaluat de les matèries no superades conforme al currículum que haguera cursat.
3. Alumnat que es matricula de 2n de batxillerat únicament amb les matèries de 2n de batxillerat no superades.
a) L’alumnat de la modalitat d’Humanitats i Ciències Socials que tinga la matèria Història de la Filosofia de 2n de batxillerat del bloc d’assignatures troncals no superada es matricularà d’aquesta matèria.
b) L’alumnat de qualsevol modalitat que tinga matèries específiques no superades es matricularà d’aquestes matèries.

Segona. Incidència pressupostària
L’aplicació i el desplegament d’aquest decret no podrà tindre cap incidència en la dotació dels capítols de despesa assignats a la conselleria competent en matèria d’educació, i, en tot cas, haurà de ser atès amb els mitjans personals i materials de la conselleria esmentada.

DISPOSICIÓ TRANSITÒRIA

Única. Calendari d’aplicació
Les modificacions previstes aquest decret seran aplicables a partir del curs escolar 2018-2019.

DISPOSICIÓ FINAL

Única. Entrada en vigor
Aquest decret entrarà en vigor l’endemà de la publicació en el Diari Oficial de la Generalitat Valenciana.

València, 27 d’abril de 2018

El president de la Generalitat,
XIMO PUIG I FERRER

El conseller d’Educació, Investigació, Cultura i Esport,
VICENT MARZÀ IBÁÑEZ